Rusia amenință Occidentul cu un răspuns dur după ce Marea Britanie a dat undă verde Ucrainei să atace teritoriul rus
Kremlinul a calificat drept o escaladare directă şi periculoasă a tensiunilor din jurul conflictului din Ucraina după ce ministrul britanic de externe a spus că Ucraina ar putea folosi armele britanice împotriva unor ţinte din interiorul Rusiei.
Cameron a promis joi un ajutor militar anual de 3 miliarde de lire sterline (3,7 miliarde de dolari) pentru Ucraina "atât timp cât va fi nevoie", adăugând că Londra nu are nicio obiecţie cu privire la utilizarea armelor sale în interiorul Rusiei.
"Ucraina are acest drept. Aşa cum Rusia loveşte în interiorul Ucrainei, puteţi înţelege foarte bine de ce Ucraina simte nevoia de a se asigura că se apără", a declarat Cameron pentru Reuters în timpul unei vizite la Kiev.
În ultimele săptămâni, Rusia a bombardat infrastructura energetică ucraineană cu rachete şi drone.
Comentariile lui Cameron plasează Marea Britanie într-o poziţie mai dură faţă de Rusia - cel puţin în mod public - decât Statele Unite, care stipulează că orice armament pe care îl furnizează Ucrainei ar trebui să fie folosit doar în interiorul graniţelor recunoscute la nivel internaţional ale Ucrainei şi nu împotriva unor ţinte din interiorul Rusiei.
Ucraina afirmă că îşi foloseşte propriile drone şi alte arme pentru a lansa atacuri împotriva unor ţinte din interiorul Rusiei, cum ar fi rafinăriile de petrol sau infrastructura feroviară.
Purtătorul de cuvânt al Kremlinului, Dmitri Peskov, a descris comentariile lui Cameron ca fiind periculoase. "Aceasta este o escaladare directă a tensiunii în jurul conflictului ucrainean, care ar putea reprezenta un potenţial pericol pentru securitatea europeană, pentru întreaga arhitectură de securitate europeană", a ameninţat el.
ZAHAROVA AMENINŢĂ CU ARMA NUCLEARĂ
"Aici vedem o tendinţă foarte periculoasă de escaladare a tensiunii în declaraţiile oficiale. Acesta este un motiv de îngrijorare pentru noi", a spus şi purtătoarea de cuvânt a Ministerului rus de Externe, Maria Zaharova.
"Este pentru prima dată când un politician occidental recunoaşte cu atâta francheţe ceea ce de mult timp este un secret binecunoscut pentru majoritatea ţărilor lumii: că Occidentul duce un război ascuns împotriva Rusiei prin mâinile ucrainenilor", a comentat Zaharova.
Rusia va răspunde, dacă Ucraina ar lansa lovituri împotriva teritoriului rusesc cu arme britanice, a adăugat ea.
"Cât de iresponsabil şi de insensibil trebuie să fii pentru a nu-ţi da seama la ce duc astfel de declaraţii, mai ales în ceea ce priveşte ţările cu arme nucleare?", a mai spus Zaharova în cadrul unui briefing de presă. "Noi răspundem întotdeauna, dar cum poţi să nu te gândeşti la sentimentele supuşilor britanici şi ale cetăţenilor UE?", s-a întrebat ea indignată.
Totodată, purtătorul de cuvânt al Preşedinţiei ruse, Dmitri Peskov, a calificat drept foarte semnificative şi periculoase comentariile preşedintelui francez Emmanuel Macron despre posibila trimitere de trupe în Ucraina.
"Declaraţia este foarte importantă şi foarte periculoasă. Franţa, reprezentată de şeful statului francez, continuă să vorbească în mod constant despre posibilitatea implicării sale directe - pe teren - în conflictul privind Ucraina. Aceasta este o tendinţă foarte periculoasă", a subliniat, vineri, Peskov într-o discuţie cu jurnaliştii.
Într-un interviu acordat publicaţiei The Economist, Macron a numit două condiţii pentru trimiterea de trupe în Ucraina - cererea Kievului şi depăşirea liniei frontului de către Rusia. În acelaşi timp, el a subliniat că în prezent nu există o astfel de cerere din partea Ucrainei.